Diari Oficial de la Generalitat Valenciana


Sumari del DOGV 5738, del 09-04-2008 (2008/3847)

ORDE de 18 de gener de 2008 de la Conselleria de Cultura i Esport, per la qual es convoca un concurs públic per a la concessió d'ajudes per a la compra de material homologat per a la conservació de la documentació dels arxius municipals dels ajuntaments de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5738

Data del DOGV
:   09-04-2008

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2008/3847


Data del document
:   18-01-2008

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * protecció del patrimoni
    * administració local
    * arxiu
    * suport econòmic
    * ajuda pública

ORDE de 18 de gener de 2008 de la Conselleria de Cultura i Esport, per la qual es convoca un concurs públic per a la concessió d'ajudes per a la compra de material homologat per a la conservació de la documentació dels arxius municipals dels ajuntaments de la Comunitat Valenciana. [2008/3847]
La conselleria de Cultura i Esport, d'acord amb el programa de recuperació d'arxius de la Comunitat Valenciana, té el propòsit d'ajudar els ajuntaments que milloren l'organització del seu arxiu i contribuir d'aquesta manera a sufragar les despeses derivades de la conservació dels fons documentals.
En conseqüència, fent ús de les facultats que em confereix l'article 28.e) de la Llei 5/1983, de 30 de desembre, del Consell,
ORDENE
Primer
Es convoca un concurs públic per a la concessió d'ajudes per a la compra de material homologat per a la conservació de la documentació dels arxius municipals de la Comunitat Valenciana. Així mateix s'aproven les bases per què es regeix aquesta ordre (annex I), el model de sol·licitud (annex II), el model de fitxa de manteniment de tercers (annex III), el model de declaració (annex IV) i el formulari del Cens del Patrimoni Documental Valencià (annex V).
Segon
Les ajudes es concediran a càrrec de l'aplicació pressupostària 45.51.53.279.41, línia codi comptable T3190000, fins al límit de 30.000 euros, de conformitat amb allò disposat en la Llei 15/2007, de 27 de desembre, de Pressupostos de la Generalitat per a l'exercici 2008 (DOCV de 31 de desembre de 2007).
DISPOSICIONS FINALS
Primera
Es delega en la directora general del Llibre, Arxius i Biblioteques la facultat de resoldre la concessió d'aquestes ajudes.
Segona
Aquesta ordre produirà efecte el mateix dia que es publique en el Diari Oficial de la Comunitat Valenciana.
Contra el present acte, que posa fi a la via administrativa, la persona interessada hi podrà interposar un recurs contenciós administratiu davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació. Tot això de conformitat amb el que estableixen els articles 10, 14, 44 i 46 de la Llei Reguladora de la Jurisdicció Contenciosa Administrativa.
València, 18 de gener de 2008
La consellera de Cultura i Esport,
TRINIDAD M. MIRÓ MIRA
ANNEX I
Bases per què es convoca un concurs públic per a la concessió d'ajudes per a la compra de material homologat per a la conservació de la documentació dels arxius municipals dels ajuntaments de la Comunitat Valenciana.
Primera. Objecte
La present convocatòria té com a objecte la concessió d'ajudes per a la compra de material homologat per a la conservació de la documentació dels arxius municipals de la Comunitat Valenciana.
Segona. Règim normatiu d'aquestes ajudes
1. El procediment per a la concessió d'aquestes ajudes es tramitarà en règim de concurrència competitiva, tal com estableix l'article 22.1 de la Llei 38/2003, General de Subvencions.
2. Hi seran d'aplicació les bases reguladores d'aquesta convocatòria, la Llei d'Hisenda Pública de la Generalitat Valenciana (Text Refós aprovat pel Decret Legislatiu de 26 de juny de 1991), la Llei 38/2003, General de Subvencions, així com el Reglament de la Llei 38/2003, aprovat pel Reial Decret 887/2006.
3. Les ajudes concedides mitjançant aquesta convocatòria no necessiten notificació a la Comissió Europea, d'acord amb els articles 1.4 i 3.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat adreçats a establir, concedir o modificar ajudes públiques, per no complir el requisit de l'avantatge econòmic per a una empresa ni el del falsejament de la competència, i no afectar així els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
Tercera. Requisits dels beneficiaris
1. Podran sol·licitar aquestes ajudes els ajuntaments de la Comunitat Valenciana que duguen a terme treballs d'organització i descripció en els seus arxius per a la millor conservació del Patrimoni Documental Valencià.
2. En el cas que el servici d'arxiu siga realitzat per organismes autònoms municipals o fundacions culturals amb personalitat jurídica pròpia, aquests podran sol·licitar les subvencions i ser-ne beneficiaris.
3. Quedaran exclosos de la present convocatòria tots els sol·licitants en què concórrega alguna de les circumstàncies previstes en l'article. 13.2 de la Llei 38/2003, de 17 de novembre, General de Subvencions.
Quarta. Material subvencionable
Es podran adquirir a càrrec d'aquestes ajudes caixes arxivadores de cartó blanques amb aleta llarga de les mides següents: 39 cm. de llarg, 13 cm. d'ample i 26,5 cm. d'alt. Qualsevol altre tipus de material homologat per a la conservació de la documentació que es vulga adquirir haurà de ser correctament justificat. Queda totalment exclòs d'aquesta convocatòria el material d'oficina.
Per a la realització d'aquests treballs els beneficiaris podran subcontractar amb tercers fins al 100% de l'import de l'activitat subvencionada.
Cinquena. Termini de les sol·licituds
1. El termini de presentació de sol·licituds serà d'un mes comptat des de l'endemà de la publicació d'aquesta convocatòria en el Diari Oficial de la Comunitat Valenciana. Si el termini finalitza en dia inhàbil o en dissabte, s'entendrà prorrogat fins al primer dia hàbil següent.
2. Les sol·licituds han d'adreçar-se a la conselleria de Cultura i Esport, Direcció General del Llibre, Arxius i Biblioteques, i podran presentar-se en el Registre auxiliar de la Biblioteca Valenciana (monestir de Sant Miquel dels Reis, Av. Constitució, 284, 46951 - València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Si la sol·licitud no fóra presentada en el Registre Auxiliar de la Biblioteca Valenciana, es recomana al sol·licitant remetre un fax a l'òrgan gestor de la convocatòria (Direcció General del Llibre, Arxius i Biblioteques, servici d'Arxius, núm.: 550881918), amb indicació del número i de la data d'entrada al registre.
Sisena. Documentació que cal presentar
1. Les sol·licituds, el model de les quals figura com annex II a la present Ordre, s'adreçaran a la conselleria de Cultura i Esport (Direcció General del Llibre, Arxius i Biblioteques), i aniran acompanyades dels documents següents:
a) Certificat de l'acord del ple o de la comissió de govern de l'ajuntament o de l'organisme autònom municipal en què es va acordar sol·licitar l'ajuda, tot indicant la finalitat i la quantia total de la despesa prevista i el compromís de cobrir l'excés que poguera haver-hi, si és procedent, entre el pressupost inicial i el preu de contracte definitiu. En el cas d'organismes autònoms locals o fundacions culturals amb personalitat jurídica pròpia, caldrà presentar una sol·licitud del representant legal del organisme.
b) Certificat de l'interventor o del secretari-interventor de l'ajuntament o de l'organisme autònom municipal de la consignació de la despesa en el pressupost de l'organisme.
c) Una declaració de l'alcaldia de no incórrer en els motius d'exclusió assenyalats en l'article 13.2 de la Llei 38/2003, de 17 de novembre, General de Subvencions, tal com apareix en la base tercera, punt 3, annex IV de la present Ordre.
d) Còpia del pressupost de la inversió acceptat per la corporació o l'organisme autònom municipal, així com tota la documentació complementària que justifique l'elecció del pressupost, d'acord amb l'article 31.3 de la Llei 38/2003, de 17 de novembre, General de Subvencions. En el pressupost s'especificarà tot el material detallat, el preu per unitats i els treballs que calga realitzar.
e) L'imprés d'alta de tercers, que apareix com a annex III de la present Ordre, emplenat com cal.
f) Documentació justificativa que permeta valorar les prioritats exposades en la base setena de la present convocatòria.
g) Formulari del Cens del Patrimoni Documental Valencià que apareix com a annex V de la present Ordre, emplenat com cal. En el cas d'haver-se presentat en convocatòries anteriors, només se'n remetran les possibles actualitzacions. No obstant això, el Servici d'Arxius es reserva el dret a sol·licitar novament el formulari emplenat correctament quan la informació aportada en convocatòries anteriors s'haja considerat insuficient.
2. Si la sol·licitud no reuneix els requisits i documents que s'assenyalen en aquesta base, es requerirà la persona interessada perquè, en un termini de deu dies, esmene la falta o acompanye els documents preceptius, amb indicació que, si així no ho fera, es considerarà que desisteix de la seua petició i es tindrà en compte a l'hora de dictar la resolució corresponent, d'acord amb l'article 71.1 de la Llei 30/1992, de 26 de novembre de Règim Jurídic de les Administracions Públiques i del Procediment Administratiu Comú.
Setena. Procediment de concessió
1. Els criteris de valoració que es tindran en compte per a la concessió de les subvencions seran els següents:
a) Les sol·licituds d'ajuda basades en la creació d'un nou depòsit d'arxiu o l'ampliació de l'existent, 3 punts.
b) Els sol·licitants que no hagen rebut subvencions en els tres anys anteriors, 3 punts.
c) Els sol·licitants que acrediten fefaentment la urgència de l'adquisició de material homologat per necessitats de conservació de la documentació o perquè estiguen realitzant treballs d'organització del seu arxiu, 3 punts.
d) Així mateix, es valorarà l'antiguitat, el volum i l'interés del fons documental, i d'aquells que en un futur puguen ingressar, fins a 3 punts.
2. La valoració de les sol·licituds d'ajudes per a la compra de material homologat per a arxius municipals i la proposta de concessió la realitzarà una comissió de valoració, un òrgan col·legiat que estarà compost per:
President: la cap del Servici d'Arxius.
Vocals: el director de l'Arxiu de la Generalitat, la directora de l'Arxiu del Regne i un tècnic de la Direcció General del Llibre, Arxius i Biblioteques.
Secretari (amb veu i vot): el cap de la Secció d'Arxius.
3. La comissió de valoració, atenent les sol·licituds presentades i a l'interés d'aquestes, elaborarà la proposta de concessió d'aquestes ajudes en el termini de tres mesos, comptats a partir de l'endemà de l'acabament del termini de presentació d'instàncies.
4. El Servici d'Arxius, com a òrgan competent per a l'ordenació i la instrucció de la convocatòria, presentarà la proposta a la directora general del Llibre, Arxius i Biblioteques, qui dictarà la corresponent resolució en el termini d'un mes, la qual serà publicada en el Diari Oficial de la Comunitat Valenciana. Si en el termini de sis mesos des de l'endemà que tinga efectes aquesta convocatòria no es resol per part de l'òrgan concedent, s'entendrà que la sol·licitud presentada ha sigut desestimada, sense perjudici de l'obligació de resoldre d'acord amb l'article 42 de la Llei 30/1992, de 26 de novembre.
Huitena. Finançament de les activitats subvencionades
a) L'aportació de la conselleria de Cultura i Esport serà com a màxim del cinquanta per cent (50%) del cost de la inversió que es realitze en 2008. Els beneficiaris hauran d'aportar a càrrec del seu pressupost la part no finançada per la Generalitat.
b) La concessió d'aquestes subvencions és compatible amb la percepció d'altres subvencions, ajudes, ingressos o recursos per a la mateixa finalitat sempre que l'import de les subvencions, aïllada o en concurrència amb altres subvencions, ajudes, ingressos o recursos, no supere el cost total de l'activitat subvencionada, tal com disposa l'article 19.3 de la Llei 38/2003, de 17 de novembre, General de Subvencions.
c) Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podrà donar lloc a la modificació de la resolució de concessió, en els termes establits en la normativa reguladora de la subvenció.
d) Quan les activitats hagen sigut finançades, a més de amb la subvenció, amb fons propis o altres subvencions o recursos, haurà d'acreditar-se en la justificació l'import, procedència i aplicació dels fons a les activitats subvencionades.
e) Si el material que cal adquirir amb l'objecte de la subvenció té la consideració d'inventariable, hauran de tenir-se en compte les exigències dels apartats 4 i 5 de l'article 31 de la Llei 38/2003, de 17 de novembre, General de Subvencions.
Novena. Minoracions
1. Les minoracions produïdes en relació amb el pressupost inicial, bé pel menor pressupost del projecte definitiu, bé per baixes produïdes en l'adjudicació, es repartiran proporcionalment a les quantitats aportades per cada institució.
2. La conselleria de Cultura i Esport no assumirà modificacions del contracte que suposen un augment del preu d'adjudicació, ni revisió de preus respecte del pressupost presentat. Si es produeixen aquests casos, els majors costos seran assumits exclusivament pel beneficiari.
Desena. Obligacions dels beneficiaris:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció.
b) Justificar davant de l'òrgan concedent el compliment dels requisits i condicions, així com la realització de l'activitat i el compliment de la finalitat que determinen la concessió o el gaudi de la subvenció.
c) Sotmetre's a les actuacions de comprovació que efectue l'òrgan concedent, així com qualssevol altres de comprovació i control financer que puguen realitzar els òrgans de control competents, per a la qual cosa aportaran tota la informació que siga requerida en l'exercici de les actuacions anteriors, d'acord amb el que estableix l'article 46 de la Llei 38/2003, de 17 de novembre, General de Subvencions.
d) Comunicar a l'òrgan concedent l'obtenció d'altres subvencions, ajudes, ingrés o recursos que financen les activitats subvencionades. Aquesta comunicació haurà d'efectuar-se així que es conega i, en tot cas, abans de la justificació de l'aplicació donada als fons percebuts.
e) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions. Si l'activitat subvencionada generara algun tipus d'imprés, la indicació que l'activitat ha rebut una ajuda de la conselleria de Cultura i Esport haurà de realitzar-se bé incloent-hi una frase al·lusiva a l'esmentada ajuda o amb la inclusió del logotip de la conselleria de Cultura i Esport.
g) Reintegrar els fons percebuts en els casos previstos en l'article 37 de la Llei 38/2003, de 17 de novembre, General de Subvencions.
Onzena. Justificació de les subvencions
1. El pagament de les aportacions de la Generalitat als beneficiaris es realitzarà de conformitat amb el que establisquen la Llei de Pressupostos de la Generalitat per a 2008. Per a efectuar el pagament els beneficiaris hauran de presentar la documentació següent:
a) Fotocòpies compulsades de les factures corresponents al mobiliari i material homologat, presentades en forma reglamentària i datades entre l'1 de gener i el 31 d'octubre de 2008, expedides per les empreses proveïdores, en les quals apareixeran els preus per unitat i l'import total de la compra.
b) Certificat del secretari de l'ajuntament o de l'organisme autònom municipal en què es faça constar que el subministrament contractat ha sigut lliurat correctament i s'ha adscrit a l'ús previst.
2. Els justificants establits en la base catorze hauran de presentar-se abans de l'1 de novembre de 2008 en la conselleria de Cultura i Esport.
3. Les transferències corrents concedides per la Generalitat a les corporacions locals es realitzaran d'una sola vegada quan es presenten els justificants corresponents.
Dotzena. Causes de reintegrament.
Pertocarà el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en els articles 36 i 37 de la Llei 38/2003, de 17 de novembre, General de Subvencions, i d'acord amb criteris de proporcionalitat.
Tretzena. Infraccions i sancions administratives.
Les infraccions i sancions administratives que es deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.
Catorzena. Obligació de conservació
Els ajuntaments i organismes autònoms municipals que es beneficien d'aquestes ajudes estan obligats a mantenir l'arxiu organitzat i en bones condicions de conservació, d'acord amb les normes i directrius que establisca la conselleria de Cultura i Esport, per a la qual cosa dedicaran el personal necessari.